Publication: Magyar Közlöny
Issue: MK-2001-8 (Year: 2001, Number: 8)
Era: 1990-2004
Section: A fenti tevékenységek megfelelnek a közhasznú szervezetekről szóló 1997. évi CLVI. törvény 26. §-ának c) 4. pontjában szereplő közhasznú tevékenységeknek.
Paragraph Index: 146

6. A Közalapítvány gazdálkodása A Közalapítvány vagyonának felhasználásáról a 3. pontban részletezett célok megvalósítására a jelen Alapító Okirat rendelkezései, a Közalapítványhoz csatlakozó adományozók által meghatározott és a Kuratórium által elfogadott feltételek keretei között a Kuratórium dönt. A Közalapítvány vállalkozási tevékenységet csak közhasznú céljainak megvalósítása érdekében, annak veszélyeztetése nélkül folytathat, és gazdálkodása során elért eredményét nem osztja fel, azt kizárólag az Alapító Okiratban megjelölt célokra, tevékenységekre fordíthatja. A Közalapítvány keretében működő programirodák és programok finanszírozása a Közalapítvány és az Oktatási Minisztérium, valamint a Közalapítvány és más megbízók között létrejövő működési szerződések alapján történik. A Közalapítvány vagyonát a Közalapítvány céljai elérése érdekében az alábbiak szerint használja fel: — működteti a Közalapítvány céljainak megvalósítását szervező és elősegítő szervezetet; — támogatást nyújt minden olyan pályamunka, program megvalósításához, amely a Közalapítvány céljait szolgálja, illetőleg ilyen pályázatokat ír ki; kezeli, működteti a csatlakozók, programtámogatók által külön megállapodás szerint rendelkezésre bocsátott támogatásokat; — a Kuratórium a Közalapítvány vagyoni helyzete és bevételei ismeretében évente dönt a feladatai végrehajtásához felhasználható pénzeszközök mértékéről, továbbá a felosztás fontossági sorrend szerinti módjáról.

Source: https://magyarkozlony.hu/hivatalos-lapok/dbed45b15f0d42afe47e70a0ac6a3debea7a69cc/dokumentumok/e0475755d923697f4e18a6107dbaf93da42ca5df/letoltes